CELEX: 32020D2189
Language: sk
Date: 2020-12-18 00:00:00
Title: Vykonávacie rozhodnutie Rady (EÚ) 2020/2189 z 18. decembra 2020, ktorým sa Holandsku povoľuje zaviesť osobitné opatrenie odchyľujúce sa od článkov 168 a 168a smernice 2006/112/ES o spoločnom systéme dane z pridanej hodnoty

23.12.2020   
               
               
                  SK
               
               
                  Úradný vestník Európskej únie
               
               
                  L 434/1
               
            
         VYKONÁVACIE ROZHODNUTIE RADY (EÚ) 2020/2189
         z 18. decembra 2020,
         ktorým sa Holandsku povoľuje zaviesť osobitné opatrenie odchyľujúce sa od článkov 168 a 168a smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1 prvý pododsek,
         so zreteľom na návrh Európskej komisie,
         keďže:
         
                     (1)
                  
                  
                     V článkoch 168 a 168a smernice 2006/112/ES sa upravuje právo zdaniteľných osôb na odpočítanie dane z pridanej hodnoty (ďalej len „DPH“) splatnej za tovar a služby použité na účely ich zdaniteľných transakcií.
                  
               
                     (2)
                  
                  
                     Listom, ktorý Komisia zaevidovala 30. júla 2020, Holandsko požiadalo o povolenie zaviesť osobitné opatrenie odchyľujúce sa od článkov 168 a 168a smernice 2006/112/ES (ďalej len „osobitné opatrenie“) s cieľom vylúčiť DPH splatnú za tovar a služby z práva na odpočet DPH, ak sú predmetné tovar a služby použité z viac ako 90 % na súkromné účely zdaniteľnej osoby alebo jej zamestnancov, alebo vo všeobecnosti na nepodnikateľské účely alebo nehospodárske činnosti.
                  
               
                     (3)
                  
                  
                     Podľa článku 395 ods. 2 druhého pododseku smernice 2006/112/ES Komisia odoslala žiadosť Holandska ostatným členským štátom listom z 10. septembra 2020. Komisia listom z 11. septembra 2020 oznámila Holandsku, že má k dispozícii všetky informácie, ktoré sú podľa nej potrebné na posúdenie žiadosti.
                  
               
                     (4)
                  
                  
                     Cieľom tohto osobitného opatrenia je zjednodušiť postup pri výbere DPH a zabrániť určitým formám daňových únikov alebo vyhýbania sa daňovým povinnostiam. Výška dane splatnej na stupni konečnej spotreby je ovplyvnená iba v zanedbateľnej miere.
                  
               
                     (5)
                  
                  
                     Podľa informácií, ktoré poskytlo Holandsko, právny a skutkový stav opodstatňuje uplatnenie osobitného opatrenia. Holandsku by sa preto malo povoliť zaviesť toto osobitné opatrenie, ale malo by sa obmedziť na obdobie do 31. decembra 2023. Toto časové obmedzenie by malo byť dostatočné na to, aby bolo možné preskúmať nevyhnutnosť a účinnosť tohto osobitného opatrenia a pomer rozdelenia medzi podnikateľským a nepodnikateľským použitím, na ktorom sa zakladá.
                  
               
                     (6)
                  
                  
                     Ak bude Holandsko považovať predĺženie platnosti osobitného opatrenia na obdobie po roku 2023 za potrebné, malo by Komisii predložiť do 31. marca 2023 žiadosť o povolenie predĺženia platnosti uvedeného opatrenia, ku ktorej pripojí správu o uplatňovaní osobitného opatrenia, ktorej súčasťou bude preskúmanie uplatňovaného pomeru rozdelenia.
                  
               
                     (7)
                  
                  
                     Osobitné opatrenie bude mať len zanedbateľný vplyv na celkovú výšku dane vybratej na stupni konečnej spotreby a nebude nepriaznivo ovplyvňovať vlastné zdroje Únie pochádzajúce z DPH.
                  
               
                     (8)
                  
                  
                     Je preto vhodné povoliť Holandsku, aby uplatňovalo osobitné opatrenie do 31. decembra 2023,
                  
               PRIJALA TOTO ROZHODNUTIE:
         
            Článok 1
            Odchylne od článkov 168 a 168a smernice 2006/112/ES sa Holandsku povoľuje vylúčiť DPH splatnú za tovar a služby z práva na odpočet DPH, ak sú predmetné tovar a služby použité z viac ako 90 % na súkromné účely zdaniteľnej osoby alebo jej zamestnancov, alebo vo všeobecnosti na nepodnikateľské účely alebo nehospodárske činnosti.
         
         
            Článok 2
            Toto rozhodnutie nadobúda účinnosť dňom jeho oznámenia.
            Uplatňuje sa od 1. januára 2021 do 31. decembra 2023.
            Akákoľvek žiadosť o povolenie predĺženia platnosti osobitného opatrenia povoleného v tomto rozhodnutí sa Komisii predloží do 31. marca 2023.
            K takejto žiadosti sa priloží správa o uplatňovaní tohto osobitného opatrenia, ktorej súčasťou bude preskúmanie pomeru rozdelenia uplatňovaného vo vzťahu k právu na odpočet DPH na základe tohto rozhodnutia.
         
         
            Článok 3
            Toto rozhodnutie je určené Holandskému kráľovstvu.
         
         
            V Bruseli 18. decembra 2020
            
               
                  Za Radu
               
               
                  predseda
               
               M. ROTH
            
         
         
            (1)  Ú. v. EÚ L 347, 11.12.2006, s. 1.